**ΤΙ ΕΙΝΑΙ ΤΑ ΕΠΙΧΕΙΡΗΜΑΤΑ**

Τα επιχειρήματα είναι λογικοί συλλογισμοί με τους οποίους υποστηρίζουμε, αιτιολογούμε τις απόψεις μας, προκειμένου να πείσουμε το συνομιλητή μας για την ορθότητά τους.

**ΠΩΣ ΟΡΓΑΝΩΝΟΥΜΕ ΕΝΑ ΚΕΙΜΕΝΟ ΜΕ ΕΠΙΧΕΙΡΗΜΑΤΑ (ΕΠΙΧΕΙΡΗΜΑΤΟΛΟΓΙΚΟ)**

Ένα κείμενο όπου διατυπώνουμε την άποψή μας για κάποιο θέμα και την υποστηρίζουμε με επιχειρήματα συνήθως οργανώνεται ως εξής:

1. Εκφράζουμε την άποψή μας για το θέμα που μας απασχολεί.

Π.χ. Θεωρώ ότι η πολύωρη ενασχόληση των παιδιών με το διαδίκτυο είναι βλαβερή.

 2. Αιτιολογούμε την άποψή μας με κατάλληλα επιχειρήματα.

 Π.χ. …γιατί τα απομακρύνει από άλλες δημιουργικές ενασχολήσεις.

…γιατί μπορεί άθελά τους να έρθουν σε επαφή με ανθρώπους που θέλουν να τα εκμεταλλευτούν.

 3α. Ενισχύουμε την επιχειρηματολογία μας με κατάλληλα παραδείγματα.

 Π.χ. αρκετές είναι οι περιπτώσεις παιδιών που παγιδεύτηκαν από επιτήδειους.

 3β. ή/και με απόψεις προσώπων με κύρος ή επιστημονικές έρευνες.

 Π.χ. Σύμφωνα με τους παιδοψυχολόγους…

 Επιστημονικές έρευνες έδειξαν ότι…

4. Αναφέρουμε την αντίθετη άποψη με τα βασικά της επιχειρήματα και την αντικρούουμε.

Π.χ. Πολλοί βέβαια θεωρούν πως το διαδίκτυο είναι πολύτιμο γιατί προσφέρει πολλές γνώσεις στα παιδιά. Ωστόσο, πρέπει να εξετάσουμε το είδος των γνώσεων αυτών και πόσο ωφέλιμες είναι.

 5. καταλήγουμε σ΄ ένα αιτιολογημένο και λογικό συμπέρασμα.

Π.χ. Επομένως, η ενασχόληση με το διαδίκτυο πρέπει να είναι μετρημένη και να ελέγχεται από τους γονείς.

**ΒΑΣΙΚΑ ΓΛΩΣΣΙΚΑ ΣΤΟΙΧΕΙΑ ΤΩΝ ΕΠΙΧΕΙΡΗΜΑΤΙΚΩΝ ΚΕΙΜΕΝΩΝ**

1. Αιτιολογικές προτάσεις

 π.χ. το παιχνίδι είναι απαραίτητο για τα παιδιά γιατί τα ξεκουράζει, τα ψυχαγωγεί και τα βοηθά να δημιουργούν φίλους.

1. Φράσεις με τις οποίες παρουσιάζουμε τη γνώμη μας για κάποιο θέμα

 π.χ. Η άποψή μου είναι/Η γνώμη μου είναι/ Πιστεύω ότι/Νομίζω ότι/Θεωρώ ότι/Έχω τη γνώμη/Κατά τη γνώμη μου/Η άποψή μου είναι ότι…

1. Φράσεις με τις οποίες εκφράζουμε συναισθήματα

 π.χ. Φοβάμαι πως η κατάσταση θα χειροτερέψει αν δεν πάρουμε μέτρα.

Είναι φυσικό να αγανακτεί κανείς βλέποντας αυτήν την κατάσταση.

1. Ρήματα σε οριστική ενεστώτα για να δηλώσουμε πως κάτι έχει διαχρονική ισχύ

Π.χ. Το διαδίκτυο μας ψυχαγωγεί, μας ενημερώνει και μας μορφώνει.

 5. Απρόσωπα ρήματα και απρόσωπες εκφράσεις

Π.χ. Υποστηρίζεται ότι/Πιστεύεται ότι/Είναι κοινώς αποδεκτό ότι…